A legnagyobb
»Még mindig tart a régi század« ─
Tudós és helyes vélemény.
Nagy század volt, hamar bezárni
Bűn volna, érzem, sejtem én.
Az ó-század nagy tettet szül még,
Nagy férfiút és nagy napot,
Nem dőlt el még, hogy a században
Ki volt a legeslegnagyobb,
A legnagyobb, a legnagyobb.

Korántsem hőse Korzikának,
Akárki mit mond, nem bizony,
De nem nyerhet ám könnyen pálmát
A nagy kókler sem: Edison.
Wagner mesternek sem dalolnak
Elsőségről az angyalok,
Más volt a legeslegnagyobb,
A legnagyobb, a legnagyobb.

Elő, elő tehát a pálmát.
Közel hozzánk az érdemes,
Ő az erős, ő a hatalmas,
Az óriás, a nagy, nemes.
A szentesi választás-elnök,
Ha azóta még nem halott
S lezárhatja a jegyzőkönyvet,
Ő lesz a legeslegnagyobb,
A legnagyobb, a legnagyobb!!!...
Versek